ओ इक लम्मे कद्दा दा बुड्ढा आदमी सा। ओदियें अक्खियें च स्यानपुने दी झलक ही ते ओदा मुंहादरा ओदी लम्मी दाढ़ी दिक्खियें सन्त वासीली दा टपला लगदा सा। ओदे इक पैरा दा पंजा गैब सा ते ओ सदा लम्मी लकड़ी दा साह्‌रा लेइयै चलदा सा। भामें गर्मी हुंदी जं सर्दी, ओ पादरी दे चोगे आला लेखा सदा इक होला ते पतला कोट ते सिरा पर मखमल दी बनी दी, इक अजव शक्ली आली टोपी लाई रखदा सा। जिसलै ओ चलदा तां आम तौरा पर ठीक-ठाक ते फुरतीला लभदा, पर हट्टी अंदर पैर टकांदे गै ओ अपने मोण्डे ढिल्ले छोड़ी छोड़दा, बल्लें जनेही सूक सुटदा ते पुरातनपंथियं दे रवाजा मूजब दौं औंगलें कन्ने ओ सलीब दा नशान बनांदा, ते जाता चा प्रार्थंनाएं ते भजनें दे बोल बुड़-बुड़ करियै कडदा जंदा। ओदे बढ़ेपे करी ते धार्मिक बृति दी इस नमैशा करी दुर्लभ चीजां बेचने आलें दे दिलें च ओदे लेई वशवास जागदा।